
Draga djeco! 

Htjela bih vas povesti u Limu, veliki 
grad Južne Amerike, gdje je Bog izabrao 
jednu siromašnu, pobožnu djevicu za 
prvu sveticu novoga svijeta. Tamo je ži¬ 
vjela, trpjela i radila 


SVETA RUŽA LIMSKA. 




DAR S NEBA 


Veliko je veselje vladalo 10. travnja 
1586. u kući jednoga vojnika u Limi: toga 
su dana njegova brojna djeca dobila još 
jednu zlatnu sestricu. Lijepo ju je bilo 
pogledati, gdje leži u bijelim jastucima, i 
svi su joj se divili, a osobito mlađa braća- 
Kadgod bi samo mogli, dotapkali bi do 
kolijevke i gotovo bez daha promatrali 
malu, kako spava i kako ima lijepu crnu 
kosu oko čela. Najedanput bi se njihovo 
ljubimče naglo probudilo i gledalo u njih 
onim velikim, tamnim očima, tako da bi 
oni i nehotice šaptali: »Kako nam je lijepa 
sestrica!« 

Na Duhove se dijete krstilo. Sada je 
uz Ijepušno tijelo imalo i posvećenu dušu, 
koja će uvijek bivati sve sjajnija i ljepša. 
Dobila je ime Izabela, kako joj se zvala i 
baka. Roditeljima se to ime činilo baš 
zgodno za njihovu malu, jer Izabela znači 
lijepa. Ocu uistinu nije bilo lako, da s ma- 

lom plaćicom hrani i odijeva toliku djecu. 
Ali kad bi pogledao dražesnu Izabelu, na 
kojoj se već rano moglo vidjeti, da je ob¬ 
darena osobitim milostima, iščeznule bi 
njegove brige, a mjesto njih došla radost 
i sveto pouzdanje. 

ČUDESNA RUŽA 

Izabeli je bilo otprilike šest mjeseci. 
Tada opazi jednoga dana kraj kreveta 
zlatni, sjajni krug, a usred njega purpurnu 
ružu, kako se spušta s počitanjem nada 
nju. Mala gledaše ružu sjajnim očima i 
htjede posegnuti rukama za njom. — Nato 
nestade slike. Majka je u susjednoj sobi 
opazila neki sjaj i požurila se, da vidi, šta 
je. Ali na pragu sobe osta kao ukopana, 
oči joj jedva mogoše podnijeti toliki sjaj. 
Kad je nestalo ruže, pohitila je k Izabelinu 
krevetu, puna duboke radosti poljubila di¬ 
jete u čelo i rekla: »Drago moje dijete, 
odsada te više ne ću drugačije zvati, nego 
Ruža.« 

Zar ovo priviđenje ne pokazuje, da je 
Ruža imala postati dijete milosti Božje? 

A tako je uistinu i bilo. Već je u pet go¬ 
dina bilo tako sretna, da je primila svetu 
potvrdu. Kod te zgode odluči bogodušni 
biskup Turibus, da dijete pridrži i ime 
Ruža. 

Nekoliko se godina kasnije naša sve¬ 
tica vrlo žalostila, što joj to ime nisu dali 
na krštenju. Svoju je bol povjerila Majci 
Božjoj, koju je vrlo štovala. Kad je jed¬ 
noga dana bila na svetoj misi u crkvi Na¬ 
še drage Gospe, imala je kod svete priče¬ 
sti čudesno viđenje. Vidjela je nebesku 
Majku, kako joj govori: »Tvoje se ime 
vrlo sviđa momu sinu. Odsada se ne ćeš 
zvati samo Ruža, nego Ruža svete Marije.* 
Sva se radosna požurila kući, i pripovije¬ 
dala zadivljenoj majci, kako je bila utje- 
šena. 


MALA PATNICA 

Ruža je vrlo lijep cvijet, i svak je voli, 
ali jedva ćeš naći koju, da ne bi imala i 
oštroga trn ja. Razumijete li, draga djeco, 
zašto vam to govorim? Naša je mala sve¬ 
tica promijenila ime, a ne znači li to mo- 

žda, da je u budućnosti ćeka trnovit put? 
Tako je i bilo. 


Ruža je još kao dijete imala mnoge bo¬ 
lesti; no ona je bila pravi uzor strpljivosti 
u podnošenju muka i bolova. To je poka¬ 
zala još kao nježno dijete od tri godine. 

Jednog je dana htjela naglo zatvoriti 
ormar, kad joj vrata uhvate palac na de¬ 
snoj ruci. Jao, kolika bol za malu Ružu! 
Majka se preplašila i dotrčala, no Ruža jc 
sakrila ruku pod pregaču, i nije nijednom 
riječju odala, da je boli. Poslije nekoliko 
dana opazila je majka, da joj je nokat 
jako upaljen. Morali su zvati i liječnika. 
On joj je izrezao nokat i čudio se juna¬ 
štvu toga djeteta, koje se nije ni najmanje 
potužilo. 

Tek što joj je ozdravio nokat, počnu je 
užasno boljeti uši. Možda ste i sami isku¬ 
sili, kako ta bol znade biti strašna. Da joj 
olakšaju, morali su duboko rezati, no 
naša je mala junakinja primila tiho i bez 
tužbe patnju, kojom ju je pozdravljao 
Spasitelj. 

Malo iza toga posla joj dragi Bog opet 
jedan mali trn: 

Dobila je na glavi gnojne čirove i to ju 
je jako boljelo. Pokušavali su svašta, i na¬ 
pokon je majka upotrebila neko sredstvo, 
koje su joj preporučili kao vrlo dobro. 
Ali to nije, kako su se nadali, ublažilo 
boli, već su one naprotiv postale tako že¬ 
stoke, da je mala patnica drhtala od muke 
na cijelom tijelu. Kad ju je majka pitala: 
»Boli li te, dijete moje?«, odgovorila je: 
»Samo malo, majko.« Tako je Ruža pro¬ 
vela cijelu noć, a da se nije nijedanput po¬ 
tužila. Ujutro joj je majka skinula povoj, 
tili jao! Cijela joj je glava bila upaljena i 
puna puncata čirova. Majci su udarile su¬ 
ze, i puna ljubavi pitala je: »Dijete moje, 
kako si mogla cijelu noć provesti u toli¬ 
kim bolima, a da mi nisi ništa rekla?« 
»Draga majko« odgovorila je Ruža, »baš 
sam ih najbolje mogla podnijeti.« 

Budi kao mala Ruža, moje dijete, i mi¬ 
sli kadgod te bude što boljelo: »Isuse, tebi 
za ljubav.« Vidjet ćeš, onda ti ne će biti 
ništa teško podnijeti tvoju malu bol. 

RUŽA SE RADO ODRIČE 

Ruža je vrlo srdačno ljubila raspetoga 
Spasitelja. Njemu je za ljubav prikazala 
svaki dan mnogo žrtava i poslužila se sva¬ 
kom prilikom, da se nečega odrekne. Kad 
bi dobila slatkoga voća, ne bi ga pojela, 
nego razdijelila siromašnoj djeci. Od še¬ 
ste je godine po majčinu dopuštenju uzi¬ 
mala srijedom, petkom i subotom samo 
vode i kruha. 

A kako se tek u noći znala dosjetiti 
žrtvicama! Kad bi svi legli na počinak, 
namjestila bi ona sebi tvrdi ležaj. Uklo¬ 
nila bi bijeli jastuk i stavila pod glavu ko¬ 
mad drveta ili kamen. Majka je tek nakon 
dugo vremena otkrila tu tvrdu postelju i 
oštro ukorila Ružu. No ona je toliko mo¬ 
lila, da joj je majka napokon dopustila, 
da smije ležati na podu, u jednom uglu 
spavaće sobe, ali da mora uzeti jastuk na¬ 
punjen vunom. Što je ona napravila? Na¬ 
punila je jastuk vunom, ali ga tako nn- 
bila, da je bio tvrd kao daska. 

Naučite od male naše svetice, da se i 
vi katkad čega odreknetc i da se ne tu¬ 
žite na neugodnosti. 


10 



RUŽA JE NEOBIČNO POSLUŠNA 


»Poslušan bio Spas jc sam, 
Pa i ja hoću d£ slušam!« 

Tako je Ruža često molila; ona je lju¬ 
bila poslušnost i htjela da bude posve 
slična Spasitelju, koga je odabrala za svo¬ 
ga zaručnika. 

Stroga je majka često iskušavala po¬ 
slušnost svoje kćerke, što će nam pokazati 
ova zgodica. 

Ruža je bila vrlo vješta u ručnom radu, 
njezino je vezivo bilo tako fino i uredno, 
da se divio tkogod bi ga vidio. Ona je vrlo 
uživala u ručnom radu, to joj je bilo naj¬ 
milije zanimanje, osobito vezenje bjeline 
za oltar i kalež. Premda je bila boležljiva, 
načinila bi u jednom danu više, negoli 
koja druga vješta švelja u četiri dana. 

Jednoga joj dana naredi majka, da 
cvjetove, što ih je upravo vezla, uveze 
obratno. To baš nije bila mala kušnja za 
našu Ružu, koja je imala toliko smisla za 
umjetnost. Bez duga promišljanja učini 

ona po majčinoj želji. Kad se posao svr¬ 
šio, bila je majka nešto zlovoljna i rekla: 
»Što si to napravila? Mislim, da si spa¬ 
vala kod posla.« Svetica mimo odgovori: 
»I meni se činilo, draga majko, da nije baš 
bilo dobro, što si mi zapovjedila. Ali kad 
ti zapovijedaš, meni je slušati. Ako želiš, 
da otporim, što sam izvezla, i da započ¬ 
nem iznova, i opet ću biti zadovoljna.« 1 
sad joj je majčina želja bila zapovijed, 
ona je nanovo vezla cvjetove. 

Ruža je bila poslušna i u malim stva¬ 
rima. Tako na primjer ne bi nikada pila 
bez majčina dopuštenja, radije bi trpjela 
i najljuću žeđu. 

Jednom umoli majku iglu i konca, što 
joj je trebalo za njezin posao. »Da«, reče 
joj majka ponešto otresito, »zašto ne bi 
donijela sama, nije zaključano«. »Ah, 
draga majko, ja ne mogu svojim poslom 
steći puno zasluga, pa bi ih zato htjela 
povećati zaslugom poslušnosti.« Zar to 
nije bio lijep odgovor? 

Sada ću vam pripovijedati nešto, što 
ćete možda malo teže vjerovati. Ruža je 

ćak i nakon smrti bila osobito poslušna. 
U samostanu dominikanka, koji je kasnije 
bio osnovan u Limi, izgubila se jedanput 
srebrna žlica. Uzalud su je svuda tražili. 
Tada se nadstojnica okrenula slici svete 
Ruže, koja je za života također bila domi* 
nikanka, i rekla: »Čuj me, blažena Ružo! 
U ime poslušnosti, na koju su svi u samo¬ 
stanu obvezani, zapovijedam ti, da nađeš 
Izgubljenu žlicu. Pobrini se, da ona bude 
na svom mjestu, kad se vratim s večer¬ 
nje.« Nadstojnica ode, a kad se vratila, 
bila je žlica na stolu. 

Nije li Bog htio tim čudom pokazati, 
kako mu je bila draga poslušnost svete 
Ruže na zemlji? Ako se želiš svidjeti Bo¬ 
gu, tada i ti, drago dijete, budi uvijek po¬ 
slušno roditeljima i starijima. 

OMILJELO MJESTANCE 

Mjesto da se igra s drugom djecom. 
Ruža se voljela povući na osamljeno mje¬ 
sto, da tamo moli i razmatra. Kad bi je 
drugarice zvale, da im se pridruži u igri, 
prijazno bi im to odbila 

Orailjelo mjestance 




Kad je već bila malo veća, načini za 
sebe malu sjenicu u vrtu, vežući grane 
jednog drveta, koje su visjele dolje s gra¬ 
njem nekih grmova. Tu podiže oltar i po¬ 
stavi na njega križ okićen cvijećem. Zi¬ 
dove u pozadini uresi samim svetim sliči¬ 
cama. Dan na dan bi boravila po više sati 
na tom svom omiljelom mjestancu, da¬ 
leko od svake buke. Molitva joj je bila ne¬ 
što najljepše, jer je tad mogla govoriti 
s dragim Bogom i njemu sve reći. 

Među slikama bila je i slika Spasitelja 
s trnovom krunom. Kad bi je pogledala, 
bila bi često ganuta do suza, pa odluči, da 
i sama nosi trnovu krunu. I što učini naša 
svetica? Nađe slučajno dva komadića lima, 
savi ih u obruč, ovi koncem i pričvrsti 
na nj oštro trnje i željezne čavle. Već je 
prije odrezala svoje lijepe, crne pletenice, 
bojeći se, da ne bi zbog njih postala tašta. 
Mjesto njih je nosila dugi veo i kapu, kako 
jc to onda bio običaj u Americi. Tom jc 
kapom i s nekoliko uvojaka nad čelom 
znala mnogo godina skrivati pred majkom 
svoju trnovu krunu. 

VELIKO POUZDANJE U BOGA 


»Uzdaj sc u Boga i nek on te vlada, 
Pa itidesno bit ćeš očuvana tada. 

Na to je Ruža često mislila, pa se u 
svim potrebama molila, i bila uvijek usli¬ 
šana. To pokazuje ovaj slučaj. 

Jednoga dana, kada je Ruža već bila 
djevojka, vozila se ona s majkom i još 
s nekoliko gospođa iz crkve kući. Na ne¬ 
kom trgu, kojim su se morali provesti, vi¬ 
kalo je i bježalo na sve strane mnoštvo 
ljudi. Što se dogodilo? Jedan divlji bik 
bjesnio je, rikao u jarosti, kopao rogovima 
zemlju i bacao kamenje u zrak. Svi su bili 
vrlo uzrujani. Čim je neman ugledala kola, 
potrči bijesno k njima. Kočijaš kao i svi 
putnici htjedoše skočiti iz kola, ali ih Ruža 
moljaše, da ostanu sjedeći. Uvjeravaše ih, 
da im životinja ne će ništa načiniti. Zatim 
podiže oči k nebu i moljaše: »Gospodine, 
pomozi nam! Gospodine, zaštiti nasl« I 
gle, tik pred kolima bik se okrenu, rikanje 
umučc, i oni mogoše mirno i polagano na¬ 
staviti put. 

Bijesni bik 




Tako je i kod neke druge zgode bilo 
njezino pouzdanje čudesno nagrađeno. U 
kući bila velika potištenost; otac je imao 
isplatiti oveću svotu novaca, ali u taj čas 
nije imao ni prebite pare. A nije mogao 
ništa ni zaraditi, jer je ležao teško bole¬ 
stan. Majka je sva klonula, ali ju je Ruža 
tješila: »Dragi Bog će pomoći.« Tada je 
pobožna djevica otišla brzo u crkvu i 
ustrajno molila za pomoć. I gle, kad je 
izašla iz kuće Božje, susrete nepoznatoga 
gospodina, koji joj pruži mali svežnjić i 
zamoli je, da ga preda roditeljima. Kako 
se svi začudiše, kad ga otvoriše! Bilo je u 
njemu upravo onoliko novaca, koliko je 
otac dugovao. 

Još jedan primjer, kako se Ruža po¬ 
uzdavala u Boga. 

Med je u podrumu potrošen. Majka 
još jedanput šalje služavku, da vidi, zar 
zaista više ništa nema. Ali posuda je 
prazna. Majka je vrlo žalosna, jer nema 
novaca, da kupi drugi med, a Ruža je moii: 
»Majko, zapovjedi, i ja ću u ime Božje 
još jedanput pogledati, ne bih li našla 
meda.« Ona dođe u podrum, i — gle čuda! 

Lonac pun do vrha. Svi su se panjili i ču¬ 
đenju im nije bilo kraja: posuda se nije 
ispraznila osam mjeseci 


TEŠKI ČASOVI 

Dragi Bog je dao Ruži i lijepu vanj¬ 
štinu, pa je majka željela; da se kiti, da 
ide u pohode i da ih prima, da svoju lje¬ 
potu pokazuje pred svijetom. Ali je Ruža 
mrzila taštinu i htjela se sviđati samo dra¬ 
gomu Bogu. Stoga joj je bilo podnijeti 
mnogu tešku borbu. 

Jednom ležao na stolu lijep cvjetni vi¬ 
jenac, i majka je tražila, da se Ruža njim 
okiti. Ruža je uporno molila, da joj se to 
oprosti. Ali majka najstrože zapovjedi, da 
udovolji njezinoj želji. Ruža posluša. No 
znate li, što učini, da ne postane tašta? 
Neopaženo sakri među cvijeće dugačku 
iglu, pa nju s vijencem čvrsto pritisnu na 
glavu. 

Naša je svetica imala lijepe, bijele ru¬ 
ke, i to je bio majčin ponos. Majka joj je 
kupilu za čuvanje ruku par mekanih, miri¬ 
savih rukavica i zapovjedila joj, da ih nosi 

često pa i noću. Ružu je to rastužilo, ali je 
ipak poslušala. No što se dogodilo? Neko¬ 
liko sati nakon što je zaspala, osjetila je, 
kako je ruke peku i bole. Prva joj je mi¬ 
sao bila: rukavice! Brzo ih je svukla, i gle, 
iz njih je sukljao plamen, koji je osvjetlji¬ 
vao sobu. Tada je skočila i bacila ih od 
sebe. Drugo je jutro pripovijedala majci 
svoj doživljaj i pokazala joj otečene ruke. 
Majka se uplašila, i odsad je više nije mu¬ 
čila s rukavicama. Kad su se poslije nekog 
vremena opet divili njezinim lijepim ru¬ 
kama, brzo je izašla van i zamočila ih u 
netom gašeno vapno. Možete zamisliti, 
draga djeco, kakve je strahovite boli 
trpjela na opečenim rukama. Bile su upra¬ 
vo odvratne, crvene i navorane. No Ruža 
se tomu veselila, više se nije trebala bo¬ 
jati tašte hvale. 

Našoj je svetici bilo proći još jednu 
tešku borbu, i to onda, kad ju je neki 
bogati čovjek htio uzeti za ženu. Majka jc 
bila zbog te ponude osobito sretna, i na¬ 
govarala kćerku, da je primi. No Ruža se 
još u ranoj mladosti zavjetovala, da sc 
ne će udavati. Radi toga se sada prestraši. 

Ustrajno se protivila da ispuni majčinu 
želju, i radi toga je podnijela mnogo uvre¬ 
da, pače su s njom i zlo postupali. Sve je 
podnosila šutke, dok joj iza teške borbe 
nije majka napokon dopustila, da stupi u 
koji red. 

Godine 1606. primi Ruža u »kapeli kru¬ 
nice« iz ruku svoga ispovjednika haljinu 
svetoga Dominika: crnu gornju haljinu, bi¬ 
jeli veo, pojas i bijeli škapular. I kao re¬ 
dovnica osta u kući svojih roditelja, jer 
onda još u Limi nije bilo samostana domi- 
nikanka. Iz nekoliko dasaka i greda sa¬ 
gradi za sebe malu sjenicu s jednim pro¬ 
zorom. U toj je »vrtnoj ćeliji« provodila 
dane u molitvi, razmatranju i radu. 

DJELOTVORNA LJUBAV PREMA 
BLIŽNJEMU 

Iako je sveta Ruža bila siromašna dje¬ 
vica i roditelji joj bez imutka, ipak je 
vršila djela milosrđa prema siromasima i 
bolesnicima. Njezina je ljubav k njima bila 
upravo domišljata Čujte neke od mnogih 
primjera! 

Jednoga dana iznenadi otac svoju obi¬ 
telj velikim omotom platna. Naša je sve¬ 
tica baš trebala rublja, pa joj majka dade 
nekoliko metara toga platna i reče: »Čini 
s tim, što hoćeš.« Ruža je bila presretna. 
A kud je s njim? U milostinju! Potajno ga 
je darovala dvjema siromašnim djevojka¬ 
ma. Kad je majka to kasnije saznala, reče 
joj: »Nisam ti dala platno za to, trebalo je 
da ti bude za rublje.« »Oprosti mi, draga 
majko«, odvrati Ruža prijazno, »no ti si 
ipak rekla, da mi je slobodno raditi s njim 
što hoću. Za mene će se Bog već pobri¬ 
nuti.« I doista, kratko vrijeme iza toga 
neka bogata gospođa obilno nadari Ružu 
rubljem i haljinama. 

Siromašna Montoja nije imala kaputa 
i stidjela se ići u crkvu. Ruži se sažali, pa 
jednoga dana uze majčin kaput, koji je 
slučajno visio preko stolca i darova ga si¬ 
roti. Majka se malo rasrdi i stade prigo¬ 
varati kćeri. Ali joj ova ljubezno odgo¬ 
vori: »Nemaj brige, ta imaš još jedan ka¬ 
put, a prije nego ga iznosiš, poslat će ti 
Bog ne jedan, nego više kaputa.« Tako se 
i dogodi. Poslije malo vremena dođe u 

kuću neki stranac i pokloni majci novaca 
za novi kaput. Isti dan posla neka bogata 
gospođa svilenoga sukna za drugi, a iz do¬ 
minikanskoga samostana bi poslano sukno 
i za treći kakut. 

U Ruže jc bilo sućuti i milosrđa čak i 
za životinje. — Njezini su roditelji imali 
lijepoga šarenog pijetla, u kom su djeca 
vrlo uživala. No pijetao je prestao kukuri¬ 
kati, i majka naumila da ga zakolje. Čim 
je to saznala naša Ruža, poviče pijetlu: 
»Kukuriči, pjetliću moj, kukuriči, da ne 
moraš umrijeti.« Pijetao se ponosno ispra¬ 
vi, zamahnu krilima i snažno zapjeva svoj 
kukuriku ... Zatim se dostojanstveno še- 
taše naokolo gledajući Ružu i kukuričući 
svaki puta, kad bi mu zapovjedila. Svi su 
se smijali, a pijetao je smio ostati na ži¬ 
votu. 


POHOD S NEBA 

Čista duša naše svetice bila je potpuno 
lišena svega zemaljskoga, ona je svojim 
mislima boravila neprestano u nebu. Zato 
se i nebo prignula k njoj. Neki su njegovi 
stanovnici s njom srdačno drugovali. Go- 

tovo svaki dan prikazao bi joj se mali 
Isus. Kad bi Ruža čitala pobožne knjige i 
u njima našla ime Isusovo, srce bi joj sc 
posve rasplamtjelo od ljubavi. Srdačno bi 
molila, da je pohodi božansko Dijete. I 
ono bi iznenada došlo, postavilo se na 
listove knjiga, gledalo prijazno Ružu i 
smiješilo se. 

Djetešce joj se znalo često pokazati i 
kod ručnoga rada. Svetica bi ga lagano 
posjela na šivaći jastučić i marljivo radila 
dalje, dok mali Isus ne bi raširio ručice, 
da zagrli Ružu. 

Kad je pobožnu djevicu jedanput jako 
bolio vrat, pojavi joj se Dijete Isus i pozva 
je na igru. Oni se dakle igraju, i Ruža do¬ 
biva. Za nagradu ponizno moli, da joj 
prođe vratobolja, i boli odmah iščeznu. 
Igraju dalje, ali sada dobiva Dijete Isus. 
A što On traži zato, što je dobio igru? — 
Da se patnja povrati. Boli se smjesta jave 
još jače nego prije. Majka je zabrinuta i 
pita je, kako joj je: »Budi mirna, premila 
majko, Spasitelj se sa mnom igra«, odgo¬ 
vori Svetica. 

Ruža je osobito štovala i ljubila Majku 

Božju, koja svoju revnu službenicu obdari 
osobitim milostima. 

Od njezine pete godine pa sve do smrti 
svaki bi je dan pohodila Majka Božja. Ma¬ 
rija je svoje dijete svako jutro rano bu¬ 
dila, da slavi Boga. Do toga je došlo ova* 
ko. Ruža je bila jedanput vrlo oslabila, jer 
je strogo postila i mnogo bdjela po noći; 
bojali su se, da ne bi ozbiljno oboljela. Sa¬ 
vjetovaše joj, da uzme kakav lijek za spa¬ 
vanje, ne bi li prospavala bar nekoliko sati 
u noći. Ruža posluša, ali bi unatoč toga 
zaspala uvijek tek oko jutra, a probudila 
se kasnije no što je uzela sebi za pravilo. 
Puna pouzdanja molila je Mariju za po¬ 
moć, i gle, svako bi joj se jutro prikazala 
sama nebeska Majka, probudila je i govo¬ 
rila joj: »Ustani, kćeri moja, vrijeme je 
molitve.« Ruža bi otvorila oči i ugledala 
nebesku Majku kraj svoga kreveta. Brzo 
se ustajala i molila. 

RUŽA I NJEZIN ANĐEO ČUVAR 

Draga sveta Ruža imala je u svom 
anđelu čuvaru nesamo zaštitnika, nego i 
vjernoga prijatelja i slugu. 

Kad se koji put ne bi mali Isus pojavio 
u svoj obični sat, bila bi ona vrlo žalosna. 
Tada bi slala po njega svoga anđela ču¬ 
vara, kojemu bi pjevajući govorila: 

»O dječače moj plemeniti. 

Poteci k Njemu, reć Mu hiti. 

Koliko za Njim srce tuži, 

Dok ne vrati se opet k Ruži.« 

Ruža bi gotovo svaku večer ostala do 
neko jedanaest sati u svojoj ćeliji. Tada 
bi majka otvorila vrata bašče, koja su ina¬ 
če bila uvijek zaključana, i svetica bi kroz 
njih išla u kuću. Jedne je večeri bila majka 
vrlo umorna i zaboravila otvoriti vrata u 
određeni sat. Ruža je dosta dugo čekala i 
razmišljala, kako bi najzgodnije mogla 
doći u kuću. Uto se stane pod drvećem 
micati poput sjene neka lijepa pojava, 
koja joj prijazno mahaše. Neki unu¬ 
tarnji glas reče Ruži: »To je tvoj anđeo 
čuvar«, i ona pođe za njim. Kad su došli 
do vrtnih vrata, ona se otvore; pojava je 
išla pred njom sve do majčine sobe, i tu 
je iščezla. 

Drugi put je pobožna djevica cijelu noć 
provela moleći u svojoj ćeliji. Tada je 
obuze velika slabost, da se jedva mogla 
držati na nogama. U blizini ni žive duše, 
i Ruža se savjetuje sa svojim anđelom 
čuvarom. On joj otvara vrata bašče i vodi 
je k majci. Ova je prestrašena, što joj 
kćerka tako iznenada dolazi i što je tako 
blijeda u licu, pa budi služavku i zapo¬ 
vijeda joj, da donese iz ljekarne kakav 
lijek, što okrepljuje. »Nemoj trošiti, dra¬ 
ga majko, gospođa Rentmajster (gospođa, 
kojoj je Ruža učinila već mnogu uslugu) 
nešto će mi već poslati.« »Jesi li ti pri pa¬ 
meti«, kaže majka zlovoljno. »Kako bi se 
moglo znati u Rentmajsterovoj kući, da ti 
baš sada trebaš lijek za ojačanje?« Neka 
djevojka treba da poleti u ljekarnu! U to 
netko pokuca na kućnim vratima. Otvore 
ih, i u sobu uđe Rentmajsterov sluga s li¬ 
jekom za ojačanje. 

Majka je skočila od začuđenja. Kad je 
sluga otišao, morala je Ruža objasniti ču¬ 
desni događaj. »Kad me je spopala velika 
slabost, molila sam svoga anđela čuvara, 
neka javi to gospođi Rentmajster, da mi 

pošalje nešto za ojačanje. Kako vidiš, 
draga majko, moj je glasnik vjerno izvršio 
što sam mu rekla.« 

Tebi se, drago dijete, zacijelo ne će 
anđeo čuvar tako čudesno ukazati. Ali i ti 
možeš steći njegovo osobito prijateljstvo 
i ljubav, ako ga budeš revno štovalo i slu¬ 
šalo, kad te opominje. Tada će i on čuti i 
ispuniti i tvoje male želje i molitve. Po¬ 
šalji ga dragomu Spasitelju, ako imaš oso¬ 
bitih potreba. Nada sve ga moli, da očuva 
i tebe i drugu djecu od svojevoljnih gri¬ 
jeha. 

BOŽJI PJEVAČ 

Kad bi Ruža nakon kratkoga noćnog 
počinka došla u bašču, pozvala bi sve bilj¬ 
ke, drveće, grmove i cvijeće, da zajedno 
s njom hvale i slave Boga. 

U posljednjoj godini njezina života 
doletio bi za vrijeme korizme svaki dan 
jedan slavuj u bašču. Stao bi na drvo blizu 
prozoca njezine ćelije i tiho čekao, dok bi 
Ruža govorila: 

»Slavuju, o daj se javi. 

Jasnim glasom Boga slavi, 

Svečanim se klanjaj pojem, 

Višnjem Stvorcu tvom i mojem. 

Ti veličaj Stvoritelja, 

Ja ću hvalit Spasitelja, 

I u slatkim popijevkama 
Neka vije glas se nama. 

Diži kljunić! Pjevat kreni! 

Kada svršiš, pusti meni.« 

Odmah bi slavuj tiho započeo svoje 
slatke pjesme, i sve se glasnije i više orio 
njegov slavospjev. Onda bi pjevala Ruža: 

»Grlo svoje ti otvori. 

Ja ću dušu, što mi gori; 

Naizmjence popijevajmo. 

Zanosno Ga proslavljajmo.« 

Tako bi se sveto natjecali i mijenjali 
cijeli sat; oko Šest bi sati slavuj opet brzo 
odletio. 


U NEBO 

U posljednjim je godinama njezina ži¬ 
vota kušao Spasitelj svoju zaručnicu mno¬ 
gim teškim bolestima. Sile su joj sve više 
slabile, a neka duboka čežnja za nebom 
obuzela joj dušu. 

Tri je dana prije smrti išla naša svetica 
još jedanput u svoju dragu vrtnu ćeliju, 
gdje je provela toliko dana u najsrdačni¬ 
jem jedinstvu s Bogom. Bacila se pred 
križ, zagrlila noge Raspetoga i zavapila: 
»Gospodine, Gospodine! Daj mi još više 
patnje, ali i još više ljubavi.« Molitva joj 
bi uslišana. Ruža teško obolje, i dadošc 
joj sakramente umirućih. — O ponoći joj 
se najednom zasja lice, ona razabra, kako 
je zove Spasitelj: »Ružo srca moga, zaruč¬ 
nice moja, dođi!« Ruža se podigne, povi¬ 
če: »Isuse, Isuse, dolazim, dolazim«, i ispu¬ 
sti svoju lijepu, čistu dušu. Ruža Limska 
imala je 32 godine, kad je umrla. Odmah 
nakon smrti prekri joj se blijedo lice njež¬ 
nim rumenilom, usne se otvoriše kao u 
blaženom smiješku, a oči gledahu tako bi¬ 
stro, te su prisutni u početku mislili, da 
nije umrla, nego još živi. 

Tek što osvanu, nagme narod, da vidi 
mrtvo tijelo svete djevice! Bila je tako 
velika stiska, da su potkralj i njegova tje¬ 
lesna straža morali držati red, da ne dođe 
do nesreće. 

Na njezinu su se grobu i po njezinu 


30 



zagovoru dogodila tolika čudesa, da je već 
godine 1688 bila proglašena blaženom, a 
tri godine izatoga i svetom. Papa Klement 
X. odredi, da njezina svetkovina bude 30. 
kolovoza i dopusti, da je smiju štovati i 
zazivati kao zaštitnicu cijele Amerike. 

Drago moje dijete! Ti si tek u kratkim 
crtama upoznalo život »ruže Božanskoga 
Srca«. Ti si je zavoljelo, zar ne? Moli je, 
da ti dade veliku ljubav prema bližnjemu, 
da te nauči, radosno se odricati i žrtvovati 
i srdačno ljubiti Spasitelja i njegovu dragu 
Majku. 


Prevela s njemačkoga Zdenka Zanko 

